钦定古今图书集成/明伦汇编/官常典/第277卷 > 《谢翰林学士表》前人
## 钦定古今图书集成/明伦汇编/官常典/第277卷 > 《谢翰林学士表》前人

臣闻“人臣之事主，患在不知学术，而居宠有冒昧之
心；人主之畜臣，患在不察名实，而听言无恻怛之意。”
此有天下国家者所以难于任使，而有道德者亦所
以难于进取也。学士职清地要，而以讨论讽议为官，
非夫“远足以知先王，近足以见当世，忠厚笃实廉耻
之操，足以咨诹而不疑；草创润色文章之才，足以付
托而无负，则在此位为无以称。”如臣不肖，涉道未优，
初无荦荦过人之才，徒有区区自守之善，以至将顺
建明之大体，则或疏阔浅陋而不知。加以忧伤疾病，
久弃里闾，辞命之习，芜废积年。黾勉一州，已为忝冒；
禁林之选，岂所堪任？伏惟皇帝陛下躬圣德，承圣绪，
于群臣贤否，已知考慎；而于其言也，又能虚己以听
之故聪明睿智神武之实已见于行事日月未久而
天下翘首企踵以望唐虞成周之太平臣于此时实
被收召所以许国义当如何敢不磨砺淬濯已衰之
心䌷绎温寻久废之学上以备顾问之所及，下以供
职司之所守。